Bent Bøgsted (DF), 2012-11-02:
Tak, formand.
Det er helt klart, at der skal gøres en indsats for at hjælpe folk, der er ved at falde ud af dagpengesystemet, og derfor har vi i Dansk Folkeparti også udtalt os positivt om det her forslag.
At vi samtidig synes, at man stadig væk skulle have en forlængelse af dagpengeperioden i ½ år, er så noget helt andet.
Men nu er det det her forslag, vi behandler.
Og det er så kommet i stand med arbejdsgiverne, DA, og med regioner og kommuner, som man har lavet en aftale med om at skaffe arbejdspladser, jobåbninger hedder det.
At den blev oversolgt af statsministeren, som om der blev skaffet 12.500 nye job, er så en anden sag.
Det blev måske udlagt lidt for positivt, men vi ved jo godt, at jo mere positivt det er, og jo mere man oversælger det i pressen, des mere lyst har pressen til at skrive om det.
Så det kan man måske godt forstå.
Men det er kun jobåbninger.
Nu hører man, at arbejdsgiverne er lidt i tvivl om, om de egentlig vil gøre brug af den her ordning.
Der er borgmestre, der har sagt, at det vil de ikke gøre brug af, at de vil ansætte dem, der er bedst egnede.
Private arbejdsgivere siger, at det kommer an på, hvilke job de har, og om de i det hele taget har nogen job.
Og selv om der er et job, er det måske ikke lige den person, der er berettiget til et akutjob, der lever op til det, der er behov for, og så tager de måske alligevel ikke den person.
Der er så også i den forbindelse lagt op til, at det skal være job af mindst 13 ugers varighed.
Det forstår jeg godt, for det hjælper de kommuner, som har meldt ud – det har bl.a. Københavns Kommune og såmænd også Aalborg Kommune og Frederikshavn Kommune, min egen kommune – at de vil finde job til dem, der mangler under 370 timer, tror jeg det var.
Men så kommer der lige det, som jeg stillede spørgsmål om for lidt siden, nemlig at der kan man ikke få det her tilskud.
Og der vil jeg gerne bede ministeren her fra talerstolen, når ministeren engang kommer herop, forklare, hvorfor tilskuddet lige nøjagtig er låst fast på 26 eller 52 uger.
Der er ikke nogen mellemvej.
Men et job på 13 uger tæller som en jobåbning for én person af de 12.500 jobåbninger, der er.
Det var måske lidt smartere og lidt mere praktisk, hvis man sagde, at tilskuddet bliver udbetalt efter det antal uger, som jobbet varer, om det så er 13 uger, 20 uger, 26 uger, 40 uger eller 50 uger, eller hvad det er.
Så kan man dele det op på månedsbasis.
Jeg forstår godt, det fra starten af skal være 13 uger, men jeg forstår bare ikke, at man ikke kan give tilskud til de arbejdsgivere, der opretter job på 13 uger og hjælper dem, der lige nøjagtig mangler de timer.
Men jeg håber, ministeren kommer med en god forklaring på, hvorfor det skal være sådan.
Jeg kan så sige i den forbindelse, at jeg har set høringssvarene, som vi har fået nu.
Arbejdsløshedskassernes Samvirke har utrolig mange bemærkninger til forslaget, og jeg går ud fra, at ministeriet ser aktivt på, om der er noget, de kan hjælpe Arbejdsløshedskassernes Samvirke med.
Det er det her med at kontrollere.
Så er man egentlig kun berettiget til akutjob, hvis man beholder sit a-kasse-medlemskab.
Og hvis man er røget ud af systemet og ikke engang kan få kontanthjælp, fordi ens ægtefælle har en indkomst, så er det måske noget af det, man vælger fra, fordi man ikke som familie har råd til at blive ved med opretholde kontingentet til fagforening og a-kasse.
Det er sådan lidt misvisende, men det er også et krav, for at man kan komme i betragtning.
Det er ikke nok, at man har været berettiget til det i det øjeblik, man falder ud af a-kassen.
Man skal også fortsat betale til a-kasse og måske også fagforening i den periode for stadig væk at være berettiget til det.
Det er selvfølgelig målt op på, hvor mange tilskud der bliver udbetalt.
Det er den måde, man kan kontrollere det på, men det kan man så bare ikke på samme måde kontrollere, hvis det er under 26 uger.
Eller hvordan har man tænkt sig at den kontrol af akutjobbene skal være?
Det håber jeg ministeren kan forklare lidt om her fra talerstolen.
Så er tiden desværre udløbet.